རྣལ་འབྱོར་བླ་མེད་ཀྱི་རྒྱུད་གཞན་དང་བཤད་སྲོལ་ཐུན་མོང་མ་ཡིན་པ་དུས་ཀྱི་འཁོར་ལོའི་དབང་གི་ངོ་བོ་དང༌།དབང་གི་གྲངས།དེ་དག་གི་སྐབས་སུ་དམིགས་པ་ཡིད་ལ་བྱ་ཚུལ།རྡོ་རྗེ་སློབ་དཔོན་གྱིས་ཇི་ལྟར་བརྡ་སྤྲད་པ་ལྟར་བརྡ་འཕྲོད་ངེས་སུ་བྱས་ཏེ།སེམས་ལ་འགྱུར་བ་ཐེབས་པ་ཞིག་ངེས་པར་དགོས།དཔེར་ན།རང་ཅག་རྣམས་ཀྱི་རྒྱུད་ལ་ཆགས་སྡང་མངོན་དུ་གྱུར་པའི་ཚེ།རྒྱུན་གྱི་སེམས་དང་མི་འདྲ་བར་སེམས་ལ་འགྱུར་བ་ཞིག་ཐེབས་བཞིན་པ་དེ་ཡི་དབང་གིས་ལུས་ངག་གི་སྤྱོད་པ་ལ་ཡང་འགྱུར་བ་ཐེབས་པ་དེ་བཞིན།དབང་གི་སྐབས་སུ་ཡང་སེམས་ལ་འགྱུར་བ་ཞིག་ཐེབས་པ་གལ་ཆེ།བཟང་ཕྱོགས་ཀྱི་འགྱུར་བ་ཅི་ཙམ་ཐེབས་པ་དེ་ཙམ་གྱིས་དབང་ཐོབ་པ་ལ་ཕན་ཐོགས་ཆེ།དབང་གྲལ་དུ་དུས་གཅིག་ཏུ་མི་མང་འཚོགས་ནའང་དབང་བརྡ་འཕྲོད་མ་འཕྲོད་དང་ཀུན་སློང་འཁྱེར་ཚུལ།དམིགས་པ་ཡིད་ལ་བྱ་ཚུལ་བཅས་ཀྱི་དབང་གིས་དབང་ཐོབ་ཚུལ་རིམ་པ་དུ་མ་ཞིག་འབྱུང་བར་ངེས་ཏེ།དེ་ཡང་ཕྱག་ན་པདྨོ་སྐལ་བཟང་རྒྱ་མཚོས་མཛད་པའི་དུས་འཁོར་དཀྱིལ་ཆོག་ལས།བླ་མས་རང་རང་གི་གོ་བ་དམིགས་ཕྱེད་པ་ལེགས་པར་བཤད་ནས།རང་འདོད་ལྷ་ཡབ་ཡུམ་དུ་མོས་པ་དང༌།དེ་འདྲ་བའི་ཡུམ་ལ་འཁྱུད་ཅིང་ནུ་མ་ལ་རེག་པ་དང་སྙོམས་པར་ཞུགས་པ་སོགས་སུ་མོས་པས།དབང་རྣམས་ཐད་སོ་ཐད་སོའི་དགའ་བ་སྐྱེས་པ་དང༌།བདེ་བ་དེ་སྟོང་པ་ཉིད་དང་སྦྱར་བ་སོགས་སུ་མོས་པ་སྒོམ་དུ་གཞུག་ཅིང༌།དེའི་ཐོག་ནས་དབང་དོན་ངོ་སྤྲོད་པར་བྱ་ལ།དེ་དག་གིས་བརྡ་འཕྲོད་མ་འཕྲོད་ཀྱི་ཁྱད་པར་གྱིས་དུས་གཅིག་ཏུ་དཀྱིལ་འཁོར་དུ་ཞུགས་ཤིང་དབང་བསྐུར་བ་མནོས་པར་མཚུངས་པ་ལ་ཡང་དབང་གི་ཐོབ་ཚུལ་རིམ་པ་དུ་མ་ཞིག་འབྱུང་བ་ཡོད་དོ།།ཞེས་གསུངས་པ་ལྟར་རོ།།